Document ID: 32009R1266

A BIZOTTSÁG 1266/2009/EU RENDELETE
(2009. december 16.)
a közúti közlekedésben használt menetíró készülékekről szóló 3821/85/EGK tanácsi rendeletnek a műszaki fejlődésre figyelemmel történő tizedik kiigazításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unióról szóló szerződésre és az Európai Unió működéséről szóló szerződésre,
tekintettel a közúti közlekedésben használt menetíró készülékekről szóló, 1985. december 20-i 3821/85/EGK tanácsi rendeletre (1) és különösen annak 17. cikkének (1) bekezdésére,
mivel:
(1)
A 3821/85/EGK rendelet 1. cikke előírja, hogy a közúti közlekedésben használt menetíró készülékeknek a kialakítás, az ellenőrzés, a beépítés és a használat tekintetében meg kell felelniük a rendelet I., I.B. és II. mellékletében rögzített követelményeknek.
(2)
A 3821/85/EGK rendelet 5. cikke megállapítja, hogy a tagállamok minden olyan típusú digitális menetíró készülékre megadják a típusjóváhagyást, amelyik megfelel a rendelet I.B. mellékletében megállapított követelményeknek.
(3)
A 3821/85/EGK rendelet 3. cikke előírja, hogy a tagállamokban nyilvántartásba vett, és a jogszabály hatálya alá eső járművekbe menetíró készüléket kell beépíteni és használni.
(4)
A 3821/85/EGK rendelet I.B. melléklete meghatározza a digitális tachográfok kialakítására, vizsgálatára, beépítésére és felülvizsgálatára vonatkozó műszaki követelményeket.
(5)
A digitális tachográfok fejlesztése és funkcióiknak kiterjesztése érdekében, és az ágazatot érintő adminisztratív terhek csökkentése céljából, valamint azért, hogy a vezetési időkre és a pihenőidőkre vonatkozóan mind a fuvarozók, mind a nemzeti ellenőrző hatóságok megbízható információkhoz jussanak, a 3821/85/EGK rendelet I.B. mellékletét hozzá kell igazítani a műszaki fejlődéshez.
(6)
E rendelet nem akadályozza a tagállamokat abban, hogy - annak érdekében, hogy minél előbb biztonságosabb menetíró készülékeket lehessen kereskedelmi forgalomba hozni - még a rendelet alkalmazásának időpontja előtt megadják a típusjóváhagyást olyan készülékekre, amelyek megfelelnek a rendeletben megállapított követelményeknek. E rendelet nem akadályozza meg a tagállamokat abban, hogy megadják a típusjóváhagyást olyan szoftverekre, amelyek a rendeletben foglalt követelményeknek való megfelelés érdekében korszerűsítik a meglévő digitális tachográfokat.
(7)
E rendelet nem írja elő azt, hogy az alkalmazását megelőzően beépített, működő digitális tachográfokat le kell cserélni.
(8)
A digitális tachográfok gyártói kijelentették, hogy a szellemi tulajdonjogokhoz való hozzáférést, amely jelentős könnyebbséget biztosíthat, tisztességes, ésszerű és megkülönböztetésmentes, valamint kölcsönös feltételek mellett minden érdekeltnek biztosítják.
(9)
A típusjóváhagyással rendelkező egyes alkatrészek keresztengedélyezésének elősegítése, valamint annak biztosítása érdekében, hogy a digitális menetíró készülékeknek (tachográfoknak), illetve azok alkatrészeinek előállításával foglalkozó új gyártók piacra lépését semmi ne akadályozza, indokolt megerősíteni a különböző alkatrészek közötti műszaki interfészekre vonatkozó nemzetközi szabványok alkalmazását.
(10)
Annak elősegítése érdekében, hogy a fuvarozók és a vállalkozások teljesíteni tudják a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv (2) szerinti kötelezettségeiket, növelni kell a vállalkozások által végrehajtott lezárások számát.
(11)
A megfelelő végrehajtás és a járművek ellenőrzésének, valamint a járművezetők azonosításának biztosítása érdekében a digitális tachográfokba nagyobb karakterkészletet kell beépíteni.
(12)
Az iparág, a gyártók és az ellenőrző szervek azzal kapcsolatos támogatása érdekében, hogy azonosítani tudják a piacon jelen lévő gyártókat, valamint hogy a nemzetközi közlekedésben alkalmazott - az 1968. évi Bécsi Közúti Közlekedési Egyezményben meghatározott - jelek alapján meg lehessen különböztetni az országokat és a kapcsolódó kódokat, az együttműködési képességi vizsgálatok elvégzéséért felelős laboratóriumnak megfelelő jegyzékeket kell fenntartania és azokat egy nyilvános honlapon elérhetővé kell tennie.
(13)
Annak érdekében, hogy a közúti fuvarozási vállalkozások segítséget kapjanak a rendelet betartatásához szükséges információk tárolására vonatkozó jogi kötelezettségeik teljesítéséhez, a típusjóváhagyás megadásakor alkalmazandó, egységes papírvizsgálati előírásokat kell kialakítani a digitális tachográf nyomtatójában használt papírra vonatkozóan.
(14)
A digitális tachográf használata következtében a fuvarozókra és a járművezetőkre nehezedő adminisztratív terhek és az ezekhez kapcsolódó költségek csökkentése érdekében egyszerűsíteni kell a készülék beépítésére, aktiválására, kalibrálására és felülvizsgálatára vonatkozó rendelkezéseket, valamint azoknak kifejezetten csak a közúti szállításra vonatkozó egyes szociális jogszabályok összehangolásáról szóló, 2006. március 15-i 561/2006/EK európai parlamenti és tanácsi rendeletben (3) meghatározott, a vezetési időre vonatkozó szabályok alkalmazási körébe tartozó vezetésre használt járművekre kell irányulniuk.
(15)
Az időszakos felülvizsgálatok során vagy más olyan esetben, amikor a menetíró készüléket ellenőrizni, kalibrálni, javítani kell vagy felül kell vizsgálni, a műhelyeknek meg kell vizsgálniuk a készüléket annak megállapítása érdekében, hogy találhatók-e benne manipulációs eszközök, illetve alkalmaztak-e ilyeneket, valamint fel kell jegyezniük az ilyen eseményeket, beleértve a hiányzó vagy sérült plombákat.
(16)
Csak a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelv (4) II. mellékletében meghatározott, az M2, M3, N2 vagy N3 kategóriába tartozó járművek digitális tachográfjának kell automatikusan feljegyeznie a gyorshajtási eseményeket.
(17)
A Közös Kutatóközpont által készített jelentés (Jelentés a digitális tachográf-rendszer biztonságos működésének befolyásolására tett kísérletekről és a könnyűgépjárművekbe szerelhető adapterek bevezetéséhez kapcsolódó kockázatokról) nyomán a jármű mozgásának kiindulópontja és a mozgásérzékelő közötti elektronikusadat-közlést védeni kell a - például mágnesek használata révén történő - hamisítással szemben, valamint a jármű mozgásával kapcsolatos ezen adatokat kiegészítő és független, belső és külső adatforrásokkal kell megerősíteni.
(18)
A digitális tachográf-rendszer biztonsága sértetlenségének és megbízhatóságának szempontjából alapvető fontosságú annak biztosítása, hogy a járművezetők számára kibocsátott tachográf-kártyák egyediek legyenek. Annak megakadályozása érdekében, hogy a járművezetők egynél több érvényes kártyát alkalmazzanak, illetve birtokoljanak, a tagállamok között elektronikusadat-cserét kell létrehozni.
(19)
Egyszerűsíteni és pontosítani kell az azon időszak során a tevékenységek kézzel történő bevitelére szolgáló felhasználói/gépi interfészt, amikor a járművezető nincs a jármű közelében és ezen idő alatt nem tudja a járművezetői kártyára rögzíteni tevékenységeit.
(20)
A járművezetők számára hasznos, ha a digitális tachográf kijelzőjén megjelenített további, választható információkkal rendelkeznek, valamint ha törölni tudják az azon időszakok során megjelenő figyelmeztetéseket, amikor a járművet „menetíró készülék nem szükséges” üzemmód bekapcsolása mellett vezetik.
(21)
A műszaki interfészek fejlesztése révén csökkenteni kell az adatoknak a menetíró készülékekről való letöltéséhez szükséges időt.
(22)
Annak érdekében, hogy a jelenleg alkalmazott biztonsági mechanizmusok hamarosan bekövetkező elavulása idején fenn lehessen tartani a rendszer megbízhatóságát, vészhelyzeti intézkedésekre van szükség a tachográfokra vonatkozó típus-jóváhagyási eljárás folyamatosságának biztosításához.
(23)
Annak biztosítása érdekében, hogy a közúti ellenőrzések során meg lehessen állapítani a vezetési tevékenységeket és a vezetéssel kapcsolatos „valódi” feljegyzéseket, a vezetési idő kiszámítását és a tevékenységi időszakok egy percre való összesítését egyszerűsíteni kell.
(24)
Az e rendeletben foglalt intézkedések összhangban vannak a 3821/85/EGK rendelet 18. cikke alapján létrehozott bizottság véleményével.
(25)
A 3821/85/EGK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 3821/85/EGK rendelet I.B. melléklete az e rendelet mellékletében foglaltak szerint módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2011. október 1-jétől kell alkalmazni. A melléklet 3.1., 3.8., 3.9., 3.11., 3.20., 8.2., 9.2., 12.3., 12.4. és 13. pontját azonban 2012. október 1-jétől, a 7.2., 7.3. és 7.5. pontot pedig a hatálybalépés időpontjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 16-án.

Labels: 7
1
8